Rapala VMC

Rapala VMC Oyj on Lauri Rapalan 1930-luvulla perustama suomalainen yritys, joka valmistaa kalastustarvikkeita, kuten uistimia ja fileointiveitsiä. Yhtiö lukeutuu maailman suurimpien kalastustarvikevalmistajien joukkoon yhdessä kilpailijoidensa Pure Fishingin, Shimanon ja Daiwan kanssa. Yhtiö sai alkunsa, kun kalastaja Lauri Rapala tarkkaili petokalojen käyttäytymistä ja huomasi, että ne usein valitsivat kohteekseen haavoittuneet kalat, joiden uinti oli vaappuvaa ja epätasaista. Huomion innoittamana Rapala rakensi vaappu-uistimen, joka jäljitteli tuota vaappuvaa liikettä. 

Perheyrityksenä alkunsa saanut Rapala on vuosien varrella laajentunut merkittävästi, ja nykyisin yhtiön jakeluverkosto kattaa yli 120 maata. Konsernin alle kuuluvat tätä nykyä muun muassa kalastussiimavalmistaja Sufix, uistimia valmistava Storm sekä puukkoja valmistava Marttiini. Rapalan uistimet ovat maailmanlaajuisesti tunnettuja, ja yhtiön uistimilla on pyydystetty enemmän International Game Fishing Associationin rekisteröimiä ennätyssaaliita kuin millään muilla uistimilla. 

Rapalan uistinten ja puukkojen valmistus Suomessa loppuu, kun yhtiö siirtää tuotantonsa Vääksystä Pärnuun, missä yhtiöllä on ennestään töissä noin 330 henkeä. Yhtiö työllistää Vääksyssä edelleen noin 50 työntekijää, muun muassa uistinten suunnittelussa ja teknisellä osastolla.  

 Historia 

 1930-luku: Yhtiön alkutaival 
Rapala VMC Oyj sai alkunsa, kun petokaloja Päijänteellä seuratessaan Lauri Rapala (1905–1974) huomasi niiden kiinnostuvan haavoittuneen kalan vaappuvasta liikkeestä. Itsensä kalastajana elättänyt Rapala keksi rakentaa kertakäyttöisten muikkusyöttien tilalle haavoittuneen pikkukalan liikkeitä matkivan vaappu-uistimen.

Ensimmäiset Rapala-uistimet tulivat myyntiin Kalkkisten Osuuskauppaan vuonna 1938 ja sotien jälkeen Lauri Rapala aloitti uistinvalmistuksen koko perheen voimin. Perhe teki vajastaan työpajan, jossa uistimia hiottiin hiekkapaperilla päällystetyllä rukilla. 1950-luvulle tultaessa uistimet kävivät kaupaksi niin hyvin, että perhe pystyi omistautumaan kasvavalle yritykselle täyspäiväisesti.

 1950–60-luku: Kansainvälisen kasvun aika 
Helsingin olympialaiset vuonna 1952 olivat Rapalalle merkittävät, kun olympiavieraat kävivät helsinkiläisessä Schröderin kalastusliikkeessä ja veivät mukanaan Rapalan uistimia ympäri maailmaa. 50-luku olikin yhtiölle kansainvälisen kasvun aikaa. Vuonna 1955 ensimmäinen erä Rapalan uistimia vietiin Ruotsiin. Norja seurasi perässä seuraavana vuonna. Yhtiön tulevaisuuden kannalta merkittävä käänne oli uistinten päätyminen Yhdysvaltoihin, jossa ne kiinnittivät paikallisen kalastusliikkeen omistaja Ron Weberin huomion. Weber ja hänen yhtiökumppaninsa Raymond Ostrom olivat halukkaita ryhtymään uistinten jakelijoiksi Yhdysvalloissa, ja ottivat yhteyttä Rapalan perheeseen. Osapuolet solmivat sopimuksen, ja Weber ja Ostrom alkoivat myydä Rapalan uistimia Yhdysvalloissa.

Life-lehti teki vuonna 1962 jutun Rapalan vieheistä, joita "kalat eivät voi vastustaa". Rapalan näkyvyys kasvoi jutun myötä huomattavasti, sillä lehden numerosta tulikin samalla Marilyn Monroen muistonumero, jonka levikki oli ennätyksellinen. Valtavaan kysyntään vastatakseen yhtiö perusti ensimmäisen tehtaansa Vääksyyn vuonna 1962. Seuraava tehdas avattiin vuonna 1963 Riihilahdessa. Rapalan vienti kasvoi 1960- ja 1970-luvuilla, ja yhtiö avasi Vääksyyn uuden tehtaan vuonna 1973.

 1970–90-luku: Monipuolistumisen, muutosten ja kasvun aika 
Lauri Rapalan kuoltua vuonna 1974 hänen poikansa Ensio, Esko ja Risto ottivat yhtiön hallintaansa johtaen sitä aina 1980-luvun lopulle saakka. Samoihin aikoihin yhtiömuodoksi tuli osakeyhtiö. Vuonna 1982 Rapala julkaisi yhden menestyksekkäimmistä uistimistaan, Shad Rap -vaapun. Uistimen valtava kysyntä johti siihen, että uistinta vuokrattiin Yhdysvalloissa jopa 40 dollarin päivähinnalla. Shad Rap on tänäkin päivänä yksi Rapalan parhaiten myyvistä uistimista. Vuonna 1989 Eskon poika Jarmo Rapala nimitettiin toimitusjohtajaksi ja Jorma Kasslin tuli yhtiön varatoimitusjohtajaksi. 1990-luvulla yhtiö koki merkittäviä muutoksia. Vuosikymmenen alussa Rapala osti jakeluyhtiö Normark Scandinavian. Yhtiön seuraava merkittävä hankinta tapahtui vuonna 1999, kun Rapala osti yhdysvaltalaisen pehmeitä syöttejä valmistavan Storm Manufacturing Companyn. Muutoksia tapahtui myös yhtiörakenteessa: vuonna 1995 Rapalan perhe myi yrityksen sen toimivalle johdolle ja pääomasijoittajille, ja vuonna 1998 yritys listautui Helsingin pörssiin. Samana vuonna yhtiön toimitusjohtajaksi valittiin Jorma Kasslin, joka toimi roolissa vuoteen 2016 saakka.

 2000-luvusta nykypäivään: Menestyksekäs liiketoiminta jatkuu 
Vuonna 2000 Rapala osti erityisesti kolmihaarakoukuistaan tunnetun VMC:n Viellardin perheeltä. Yrityskauppojen myötä konsernin nimeksi tuli Rapala VMC, jossa VMC on lyhenne sanoista Viellard Migeon Cie.  Yhtiö alkoi myös valmistaa erilaisia kalastustarvikkeita, kuten pihtejä, vaakoja ja mittoja. Vuodesta 2005 lähtien yhtiö on ollut vahvassa kasvussa ja hankkinut ja perustanut jakeluyhtiöitä muun muassa Etelä-Afrikkaan, Australiaan, Malesiaan, Kiinaan ja Thaimaahan. 2000-luku oli Rapalalle hankintojen aikaa: yhtiö osti VMC:n lisäksi muun muassa uistinvalmistaja Luhr Jensenin, veitsivalmistaja Marttiinin, suksivalmistaja Peltosen sekä kalastussiimavalmistaja Sufixin. Rapalan omistusrakenne on muuttunut yrityskauppojen myötä. Ranskalainen Viellardin perhe ja hongkongilainen William Ng tulivat yhtiön suuromistajiksi myytyään omat yrityksensä Rapalalle. Jorma Kasslin (k. 2024) toimi Rapala VMC:n toimitusjohtajana vuosina 1998–2016, minkä jälkeen hän siirtyi hallituksen puheenjohtajaksi. Samalla Kasslinin seuraajaksi toimitusjohtajaksi nimitettiin yhtiön varatoimitusjohtaja Jussi Ristimäki. Ristimäki toimi yhtiön toimitusjohtajana vuoteen 2019 saakka, jonka jälkeen yhtiön hallituksen puheenjohtaja Louis D’Alançon otti myös toimitusjohtajan tehtävät väliaikaisesti hoitaakseen, kunnes Ristimäen seuraaja olisi nimitetty. Yhtiön toimitusjohtajaksi nimitettiin vuonna 2020 Nicolas Cederström Warchalowski. Rapala VMC:n tuorein yritysosto tapahtui vuonna 2021, kun konserni osti taiwanilaisen keloja ja vapoja valmistavan Okuman. Yhtiön toimitusjohtaja Cederström Warchalowskin mukaan Okuman hankinta voi merkitä Rapalalle uutta kasvun ja hankintojen aikakautta. 

 Kestävä kehitys 
Rapala julkaisi vuoden 2020 alussa uuden vastuullisuussuunnitelmansa, jossa yhtiö ilmoitti tavoitteekseen olla yksi maailman vastuullisimmista kalastusvälineyhtiöistä vuoteen 2024 mennessä. Rapala tähtää tuomaan vuoteen 2023 mennessä markkinoille 100% lyijyttömiä vaappuja, vähentämään muovin käyttöä tuotepakkauksissa sekä siirtymään uusiutuvaan energiaan kaikissa uistinvalmistusyksiköissään. Yhtiö on ottanut tuotannon hiilijalanjäljen yhdeksi toimintansa keskeisistä mittareista, jota seurataan säännöllisesti. 

Jo ennen vastuullisuussuunnitelmaansa yhtiö oli kiinnittänyt huomiota kestävään kehitykseen: yhtiö on pyrkinyt minimoimaan tuotannostaan syntyvää jätettä, painottanut kestäviä raaka-aineita sekä vähentänyt lentokuljetuksia tuotteiden toimituksissa tehtailta jakeluyhtiöihin. Rapala on panostanut myös uusiutuvaan energiaan: vuonna 2020 yhtiön uistintehtaan Suomessa ja Virossa siirtyivät käyttämään uusiutuvaa energiaa. Vuonna 2021 Marttiinin tehtaat seurasivat perässä.

Vuonna 2021 Rapalan alla toimiva Sufix julkaisi Recycline Monofilament -kalastussiiman, joka on markkinoiden ensimmäinen 100 % kierrätetystä materiaalista valmistettu monofilamenttisiima.

 Tuotteet 
Uistimien ja vieheiden lisäksi Rapala valmistaa myös monia muita kalastustarvikkeita, kuten esimerkiksi fileointiveitsiä, siimoja, vaatteita, aurinkolaseja, kalavaakoja sekä virvelivapoja ja -keloja. Rapala VMC:n mukaan suurin osa konsernin omien tuotemerkkien tuotannosta on sen omilla tehtailla, mutta myös ulkoistamista käytetään.

Rapala-konsernin tuotemerkkejä ovat muun muassa puukkoja valmistava Marttiini, viehevalmistajat Blue Fox, Storm ja Luhr Jensen sekä suksimerkki Peltonen. Konsernin tuotekehitys tuo vuosittain maailmanmarkkinoille 500–1000 uutta viehettä. Pelkästään Yhdysvalloissa Rapalalla on satakunta ammatikseen vapaa-ajan kalastusvälineillä kalastavaa tuotekehittelijää.

 Suosittuja uistimia 
Rapalan valmistamista pintavieheistä suosituimpiin lukeutuvat:

 Skitter Pop
 Skitter Walk

Rapalan valmistamista keskisyvyydessä (1–3 metrin syvyydessä) uivista vieheistä suosituimpiin lukeutuvat: 

 Original Floater
 CountDown
 Shallow Shad Rap
 Shad Rap
 Jointed Shad Rap
 Twitchin' Rap
 Long Cast Minnow
 Scatter Rap Minnow
 Scatter Rap Crank
 Scatter Rap CountDown
 X-Rap

Rapalan valmistamista syvällä (yli 3 metrin syvyydessä) uivista vieheistä suosituimpiin lukeutuvat: 

 Magnum
 Down Deep Husky Jerk
 Deep Tail Dancer
 Scatter Rap Crank Deep
 DT (Dives-To)
 X-Rap Magnum

Suosittuja pilkkejä:
 Jigging Shad Rap
 Jigging Rap

 Omistus 
Rapala VMC:n viisi suurinta osakkeenomistajaa (tilanne 30.4.2023):

 # Omistaja Osakemäärä Osuus 1.  Viellard Migeon Et Compagnie Sa  15 542 027  39,85 % 2.  Sr Nordea Nordic Small Cap   4 809 427  12,33 % 3.  Valtion Eläkerahasto  1 290 000  3,31 % 4.  Shimano (singapore) Private Limited  889 680  2,28 % 5.  Keskinäinen Eläkevakuutusyhtiö Ilmarinen  292 007  0,75 %

 Hankinnat       
+VuosiYhtiöHankinta2021Okuma Fishing Tackle Co. Ltd. Taiwanilaisen Okuma-tuotemerkin sekä liitännäisten oikeuksien hankinta Euroopassa ja Venäjällä sekä toimitussopimuksen solminta.2019DQC International Corp.49 % omistusosuuden hankinta Yhdysvalloissa sijaitsevasta yhtiöstä, joka omistaa 13 Fishing -vapa- ja kelabrändin.2014 Mystic s.a.r.Ranskalaisen houkutinainevalmistajan hankinta.2012Strike Master CorporationUSA:ssa sijaitsevan jääkairojen toimittajan liiketoiminnan hankita.2012Mora Ice            Jääkairojen ja jääkairanterien tavaramerkki sekä niihin iittyvien aineettomien oikeuksien hankinta.2011Shimano UK Ltd.Isossa-Britanniassa sijaitsevan jakeluyrityksen hankinta, muodostaen 50/50-yhteisyrityksen Shimanon kanssa.2011Advance Carp Equipment Ltd. Isossa-Britanniassa sijaitseva yhtiön hankinta, toimialana karppikalastuksessa tarvittavien tarvikkeiden suunnittelu ja myynti.2010Dynamite Baits Ltd  Isossa-Britanniassa sijaitsevan onkisyöttejä sekä onginnassa käytettävien neste- ja jauhemaisia houkutusaineita valmistavan tuotantolaitoksen hankinta.2009UltrabiteTavaramerkin hankinta sekä yksinoikeussopimus Kiotech:n ja CEFAS:n kanssa Ultrabite-feromoniteknologian kaupallistamiseen urheilukalastukseen maailmanlaajuisesti.2008SufixSiimabrändin hankinta ja toimitussopimus Yao I Co Ltd:n kanssa kalastussiimojen toimittamisesta yksinoikeudella Rapalalle.2007TerminatorUSA:ssa sijaitsevan liiketoiminnan hankinta, joka koostuu Terminator-tuotemerkillä myytävistä haaralippajigeistä ja muista uistimista.2006TortueRanskalaisen kalastussiimatoimittajan liiketoimintan hankinta.2005Tatlow and Pledger Pty Ltd Eteläafrikkalainen kalastustarvikkeiden jakelijan hankinta.2005Peltonen Ski OySuomalaisen suksivalmistajan hankinta.2005Marttiini OySuomalaisen veitsivalmistajan hankinta.2005Luhr Jensen USA:ssa sijaitsevan uistin- ja kalastusvälinevalmistajan liiketoiminnan hankinta.2005EuroholdUnkarilaisen jakelu- ja vähittäismyyntiliiketoiminnan hankinta.2005Freetime Pty LtdAustralialaisen kalastusvälinejakelijan hankinta.2005FunFishSveitsiläisen kalastustarvikkeiden jakelijan hankinta.2004WilliamsonEteläafrikkalaisen uistinbrändin ja liiketoiminnan hankinta.2004Guigo MarineRanskalaisen syvämerenkalastusliiketoiminnan hankinta.2002Fishco AGSveitsiläisen kalastusvälinejakelijan hankinta.2001WilltechUistinvalmistusyksikön hankinta.2000VMCRanskalaisen koukkuvalmistajan ja -jakelijan hankinta.1999StormYhdysvaltalaisen uistinbrändin liiketoiminnan hankinta.1999Elbe Normark AS Norjalaisen kalastusvälinejakelijan hankinta.

 Lähteet 

 Kirjallisuutta 


 Aiheesta muualla 
 Rapala VMC 
 Rapala-tuotteiden kotisivut 
 Ylen Elävä arkisto: Suomalainen tuotanto ponnisti vientiin 1960-luvulla

Luokka:Suomalaiset kalastusvälinevalmistajat
Luokka:Suomalaiset pörssiyhtiöt
Luokka:Urheiluvälinemerkit
Luokka:Seulonnan keskeiset artikkelit
Luokka:Asikkala